Cel mai colorat şi distractiv festival pentru copiii din judeţul Bihor va avea loc în acest an, pe 1 iunie, în trei locaţii orădene simultan, anume Cetatea Oradea, Orăşelul Copiilor şi Parcul Barcăului, fiecare având un specific unic şi o gamă variată de activităţi, a anunţat joi, într-un comunicat, Asociaţia pentru Promovarea Turismului din Oradea şi Regiune.
Programul se va derula între orele 10 şi 22, în ziua de 1 iunie.
Distracţia în Cetatea Oradea începe de dimineaţă cu ateliere de pictură, muzică, tâmplărie, dar şi cu o paradă a mascotelor care va aduce multă veselie.
Pe scena aflată în curtea palatului princiar vor performa majoretele de la Liceul "Don Orione" de la ora 12,00 şi de la ora 13,00, actorul Şerban Borda îi aşteaptă pe cei mici cu spectacolul de teatru "Poveşti jucăuşe". De la ora 14,40, coregraful Camelia Jolţa aduce un spectacol de dans modern. Tot pe scenă, de la ora 15,00, elevii şi profesorii coordonatori de la Palatul Copiilor vor asigura atmosfera cu dans aerobic, cercul de muzică uşoară, cercul de show dance şi cercul de estradă.
Cercetaşii României propun un program extrem de interesant şi interactiv, aceştia urmând să le ofere celor prezenţi sfaturi utile cu privire la necesarul unui rucsac de camping şi demonstraţii de ridicare a unui cort african.
În cadrul atelierului Drone Kids, Clubul Salvadrone Oradea va oferi copiilor oportunitatea de a vedea îndeaproape dronele şi echipamentele folosite în misiuni de salvare. Această experienţă educaţională îi va inspira pe cei mici să exploreze tehnologia şi să înţeleagă importanţa acesteia în ajutorarea celor în nevoie.
Expoziție de motociclete și mașini Dacia
Programul zilei cuprinde şi o expoziţie de motociclete a Clubului Invictus, dar şi o expoziţie de autoturisme Dacia realizată de Retromobil Club România.
Fundaţia Comunitară Oradea va asigura ora de mişcare, în timp ce DJ-ii Rogvaiv şi Dubase vor întreţine atmosfera cu mixuri vibrante şi beaturi antrenante, combinând cele mai noi hituri cu clasice îndrăgite.
Din program nu vor lipsi activităţi educative şi workshopuri de parenting, cu informaţii valoroase despre dezvoltarea, creşterea copiilor şi securitate cibernetică.
Pentru tineri, cursurile interactive de siguranţă rutieră şi prevenţie antidrog vor fi foarte utile şi apreciate, iar cursul oferit de Logiscool îi va ajuta să-şi petreacă timpul alături de alţi copii de vârste apropiate, într-un mod distractiv, descoperind în acelaşi timp lucruri noi despre domeniul digital.
Muzică pentru toate gusturile tinere
Animatorii Rainbow Dream vor fi cu siguranţă de mare atracţie, aceştia urmând să colinde Cetatea în a doua parte a zilei, de la 17,30 şi, respectiv, 20,30. Totodată, prietenii copiilor Naty şi Viva vor fi prezenţi în festival cu o suită de jocuri şi concursuri cu premii atractive.
Spectacolele la scenă continuă până seara târziu, cu un show de magie cu Bianca şi Eduard (16,00), concert Maya Ciotea (17,00), spectacol Meda Music (18,00), Ella Bella (19,00), concert Daria Lupi (20,00) şi, în încheiere, un super concert ADDA de la ora 21,00.
În Orăşelul Copiilor copiii se pot bucura de o gamă largă de activităţi sportive, o paradă a mascotelor, întâlnirea cu mascota CSM şi cu membrii echipei, dar şi de ateliere interactive şi picturi pe faţă.
Programul cuprinde şi activităţi educative pentru copii şi părinţi precum cursul de educaţie rutieră oferit de I.P.J. Bihor sau workshopul "From screen to green" susţinut de Raluca Onuc - trainer baby spa, potrivit Agerpres.
Mickey și Minnie Mouse vin și ei la petrecere
Tabăra medievală le va oferi participanţilor, indiferent de vârstă, o experienţă autentică din lumea Evului Mediu. Copiii vor avea şansa de a învăţa despre tradiţiile şi obiceiurile vremii, dezvoltându-şi astfel creativitatea, abilităţile sociale şi cunoştinţele istorice, toate într-un mediu captivant şi interactiv.
Atmosfera la scenă va fi asigurată de şase spectacole de muzică, teatru şi magie, cu cei mai iubiţi prieteni ai copiilor: Ella Bella, Bianca şi Eduard, actorul Şerban Borda, Alexandra Breje şi Andrei Grue, Meda Music şi Trupa Arcadia.
Printre atracţiile din Parcul Barcăului se numără sesiunile de pictură pe faţă, întâlnirea cu cuplul Mickey şi Minnie Mouse, atelierele de baloane modelate şi portretele în creion, dar şi spectacolul de teatru "Poveşti jucăuşe" cu actorul Şerban Borda. Iubitorii de căţei vor avea ocazia de a participa la un workshop interactiv cu şi despre câini.
Înscrierile pentru comercianţii care doresc să participe la Festivalul Copiilor Oradea 2024 sunt deschise până în 26 mai, online pe https://www.festivalulcopiilororadea.ro/inscriere-comercianti/